CELEX: 32010D0147
Language: bg
Date: 2010-03-08 00:00:00
Title: 2010/147/ЕС: Решение на Комисията от 8 март 2010 година относно проект на декрет от Гърция, отнасящ се до изобразяването върху всякакви видове млечни продукти на информация, указваща страната на произход на суровината (мляко), използвана при производството на тези продукти и при продажбата им на крайния потребител, както и до задълженията на продавачите на дребно по отношение на начина на излагане на млечни продукти на щандовете на техните търговски обекти (нотифицирано под номер C(2010) 1195) (Текст от значение за ЕИП)

9.3.2010   
            
            
               BG
            
            
               Официален вестник на Европейския съюз
            
            
               L 58/20
            
         РЕШЕНИЕ НА КОМИСИЯТА
   от 8 март 2010 година
   относно проект на декрет от Гърция, отнасящ се до изобразяването върху всякакви видове млечни продукти на информация, указваща страната на произход на суровината (мляко), използвана при производството на тези продукти и при продажбата им на крайния потребител, както и до задълженията на продавачите на дребно по отношение на начина на излагане на млечни продукти на щандовете на техните търговски обекти
   (нотифицирано под номер C(2010) 1195)
   (само текстът на гръцки език е автентичен)
   (текст от значение за ЕИП)
   (2010/147/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (1), и по-специално член 19 от нея,
   като има предвид, че:
   
               (1)
            
            
               В съответствие с процедурата, предвидена в член 19, втора алинея от Директива 2000/13/ЕО, на 1 юни 2009 г. гръцките власти уведомиха Комисията за проект на декрет от Гърция, отнасящ се до изобразяването върху всякакви видове млечни продукти на информация, указваща страната на произход на суровината (мляко), използвана при производството на тези продукти и при продажбата им на крайния потребител, както и до задълженията на продавачите на дребно по отношение на начина на излагане на млечни продукти на щандовете на техните търговски обекти.
            
         
               (2)
            
            
               В съответствие с член 1, параграф 1 от нотифицирания декрет, той се прилага за млякото, шоколадовото мляко, киселото мляко, всички видове млечни десерти, кремове, мляко с ориз и сметана, предназначени за продажба на крайния потребител в запечатани опаковки.
            
         
               (3)
            
            
               Член 1, параграф 2 от нотифицирания проект изисква, когато посочените по-горе продукти са произведени в Гърция, запечатаните опаковки на тези продукти също да съдържат информация, указваща произхода на суровините (мляко), от които са приготвени тези продукти. Тази информация следва да включва като минимум сведенията, описани в член 1, параграф 2, букви а) и б) от проекта на декрет.
            
         
               (4)
            
            
               Член 1, параграф 3 от нотифицирания проект предвижда, че когато гореспоменатите продукти идват от страни от Европейския съюз, различни от Гърция, или са внесени от страни извън ЕС, техните запечатани опаковки трябва да включват информация, указваща поне конкретната страна на производство на тези продукти, или етикет с означението „Произведено в ЕС“.
            
         
               (5)
            
            
               С член 1, параграф 6 от нотифицирания проект се определят правилата относно начина, по който трябва да бъдат изобразени тези обозначения: те трябва да бъдат изобразени поне върху едната страна на опаковката, и по-специално върху страната, която се счита за лицева, под търговското наименование на продукта, с ясно четливи и незаличими букви, и трябва да бъдат на гръцки език.
            
         
               (6)
            
            
               С Директива 2000/13/ЕО се хармонизират правилата, на които се подчинява етикетирането на храните, като се предвижда хармонизиране на някои национални разпоредби, от една страна, и правила във връзка с нехармонизираните национални разпоредби, от друга. Обхватът на хармонизирането е определен в член 3, параграф 1 от посочената директива, в който са изброени всички задължителни указания по отношение на етикетирането на храни при условията и уговорката за дерогиранията, предвидени в членове 4—17. Освен това член 4, параграф 2 от Директива 2000/13/ЕО предвижда, че за някои определени храни с разпоредби на Съюза или, при липса на такива, с национални разпоредби, в допълнение към изброените в член 3, параграф 1 от посочената директива обозначения, могат да се изискват и други задължителни обозначения.
            
         
               (7)
            
            
               Член 18, параграф 2 от Директива 2000/13/ЕО разрешава приемането на нехармонизирани национални разпоредби, в случай че те бъдат аргументирани с едно от изброените в него основания, включително inter alia предотвратяване на измамата и защита на общественото здраве, при условие че тези разпоредби не възпрепятстват прилагането на определенията и правилата, уредени с Директива 2000/13/ЕО. Ето защо, когато в държава-членка са предложени национални разпоредби за етикетиране, е необходимо да се провери тяхната съвместимост с посочените по-горе изисквания и разпоредби на Договора.
            
         
               (8)
            
            
               Гръцките власти твърдят, че нотифицираната мярка е необходима за защита на потребителите и им предоставя пълна информация, така че те да бъдат наясно със страната на произход на суровините, съдържащи се във въпросните продукти. Те също така посочват, че проектът на декрет е необходим, за да се защитят интересите на гръцките млекопроизводители.
            
         
               (9)
            
            
               В съответствие с член 3, параграф 1, точка 8 от Директива 2000/13/ЕО е задължително да бъде обозначено мястото на произход или мястото, от което идва храната, когато липсата на това посочване може да заблуди в съществена степен потребителя относно истинския произход на храната. С тази разпоредба се въвежда подходящ механизъм за преодоляване на риска потребителите да бъдат подведени в случаите, когато някои означения могат да създадат погрешното впечатление, че произходът или мястото, от което идва дадена храна, са различни от истинските. По отношение на млечните продукти, изброени в член 1, параграф 1 от нотифицирания декрет, гръцките власти не са представили никаква обосновка, позволяваща да се заключи, че въвеждането, като общо правило, на задължение да се посочва страната на произход на суровината (мляко) или конкретната страна на производство, или на етикет с означението „Произведено в ЕС“, е необходимо за постигане на една от целите, посочени в член 18, параграф 2 от Директива 2000/13/ЕО.
            
         
               (10)
            
            
               На гореизложените основания Комисията даде отрицателно становище по член 19, трета алинея от Директива 2000/13/ЕО.
            
         
               (11)
            
            
               От гръцките власти съответно следва да бъде изискано да не приемат съответните разпоредби на въпросния проект на декрет.
            
         
               (12)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Гърция не следва да приеме член 1, параграфи 2, 3 и 6 от проекта на декрет, отнасящ се до изобразяването върху всякакви видове млечни продукти на информация, указваща страната на произход на суровината (мляко), използвана при производството на тези продукти и при продажбата им на крайния потребител, както и до задълженията на продавачите на дребно по отношение на начина на излагане на млечни продукти на щандовете на техните търговски обекти.
   Член 2
   Адресат на настоящото решение е Република Гърция.
   
      Съставено в Брюксел на 8 март 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 109, 6.5.2000 г., стр. 29.